ועדת העבודה, הרווחה והבריאות, כנסת 15, פרוטוקול מספר 403, 2001-11-26 13:00

אילן גילאון: אני פותח את ישיבת הוועדה.

אילן גילאון: הנושא שיידון היום הוא תקציב משרד העבודה והרווחה.

אילן גילאון: הוועדה תשמיע, ותשמע מהשר את התחזיות לשנה הקרובה.

אילן גילאון: אדוני השר, לפי מה שאנו שומעים, התקציב לשנה הקרובה לעומת השנה החולפת הוא גדול בשבעה אחוזים.

אילן גילאון: אנו רוצים שתסביר לנו איך אתה מתכוון להיאבק כדי להגדיל את התקציב ובאיזה סדר עדיפויות אתם משתמשים השנה עקב בעיות האבטלה.

שלמה בניזרי: הדברים מחולקים לשלושה: משרד העבודה, הרווחה, הביטוח הלאומי.

שלמה בניזרי: אני אתחיל לדבר על ההתמודדות עם הגידול באבטלה.

שלמה בניזרי: השבוע התבשרנו כי ישנה עלייה גדולה, מ- 8.9% ברבעון הקודם, ל- 9.3%, דבר שמעיד על צמיחה גדולה באבטלה.

שלמה בניזרי: הנתונים הללו לא מסתדרים עם הנתונים הקיימים בשירות התעסוקה.

שלמה בניזרי: בשבוע שעבר אנו פרסמנו נתונים אחרים לגמרי.

שלמה בניזרי: לפי הנתונים האלה, ישנה בחודשיים האחרונים ירידה של אחוז לעומת החודשים יולי, אוגוסט, ספטמבר בהם היתה עלייה כמעט בכל חודש של 3.5%, 3.75%, 2%, ופתאום בחודשיים האחרונים היתה ירידה.

שלמה בניזרי: אני נתבקשתי להסביר זאת, ואמרתי כי למרות שאנו עדים בתקשורת לגל של פיטורין במשק, לפי הנתונים שיש במשרד העבודה, יש פחות פיטורין.

שלמה בניזרי: יכול להיות גם, כי הסיבה לכך היא המדיניות הקשה שבה אני נקטתי בשירות התעסוקה, כאשר הוריתי לכל המנהלים לא לחלק בקלות את האישורים שבן אדם מסוים לא מוצא עבודה, אלא אם יש סירוב.

שלמה בניזרי: צריך להתעקש על כך, כיוון שיש מקומות עבודה במשק.

שלמה בניזרי: אנחנו פעלנו רבות בשירות התעסוקה, וכעת אנו עורכים גם קורסים למשווקים שישווקו וישיגו עבודות שיעברו דרך שירות התעסוקה, ולא רק דרך חברות כוח האדם.

שלמה בניזרי: בנוסף לכך, הגשתי תכנית חירום לממשלה למלחמה באבטלה וצמצומה, אשר אושרה לפני חודשיים.

שלמה בניזרי: תכנית זו כללה הכשרות מקצועיות נוספות, השלמת השכלה.

שלמה בניזרי: אנו כללנו בתוכנית זו הצעה לתגמל עובדים בחקלאות, שבינתיים לא כל כך מצליחה, כיוון שישראלים לא רוצים לעבוד בחקלאות.

שלמה בניזרי: התפקיד שלי, הוא לא ליצור עבודה, אלא להיות מתווך עבודה, אך בכלים המצומצמים שיש בידי הצלחתי ליצור מקומות עבודה ולצמצם את מספר המובטלים, אך אסור לנו לשכוח כי אנו נמצאים במשבר כלל עולמי, ומדינת ישראל בנוסף על כך סובלת אינתיפאדה מקומית שגורמת לנו לפגיעה קשה בענף התיירות ובכל הענפים הקשורים בענף זה, ועל כן זה המצב באבטלה.

שלמה בניזרי: מי שיסתכל על הנתונים יראה, כי העלייה באבטלה גדולה יותר בקרב האקדמאים.

שלמה בניזרי: בשכבות הנמוכות יותר הצלחנו בחודשים האחרונים ליצור איזון ונתונים חיוביים יותר, באמצעות הפעולות בהן נקטנו, שיורגשו יותר בחודשים הבאים.

שלמה בניזרי: אני אמרתי, שאני לא אוהב את העניין של אנשים המנצלים לרעה את העניין של דמי האבטלה, וכי אנו רוצים לבדוק את העניין, ומיד ספגתי התקפה כלל ארצית גם מחברי כנסת ושרים, אשר שאלו מדוע אני מתנכל למובטלים.

שלמה בניזרי: אני אמרתי כי אני מנסה למצוא דרך כדי לסייע למובטלים.

שלמה בניזרי: צריך לטפל גם באבטלה וגם במובטלים.

אילן גילאון: כאשר מובטל לא רוצה לעבוד, נשאלות שתי שאלות.

אילן גילאון: מדוע אין לו עבודה?

אילן גילאון: מדוע הוא לא רוצה לעבוד?

אילן גילאון: אי אפשר לחפש כל הזמן את האזרחים.

שלמה בניזרי: אנחנו מחפשים כל דרך כדי לעזור למובטלים, אך אתם צריכים להבין את המצוקות שקיימות במדינה.

שלמה בניזרי: כאשר אנו מדברים על ההתמודדות עם נושא האבטלה, יש שתי נקודות דרכן ניתן לצמצם את האבטלה.

שלמה בניזרי: הנקודה הראשונה היא העובדים הזרים.

שלמה בניזרי: מספר העובדים הזרים במדינת ישראל, הוא מאה אלף חוקיים ומאתיים אלף לא חוקיים, שזה פחות או יותר המספר של המובטלים במדינת ישראל.

שלמה בניזרי: אין ספק, כי עובד זר לוקח את מקום העבודה של הישראלי.

שלמה בניזרי: זה נכון, כי בסיעוד ישנה בעיה קשה, כיוון שהישראלים לא ילכו לעבוד בזה.

שלמה בניזרי: ישנה גם בעיה בתחום הבניה והחקלאות.

שלמה בניזרי: את מספר העובדים החוקיים ניתן להשאיר, אך את העובדים הבלתי חוקיים צריך להוציא ממדינת ישראל.

שלמה בניזרי: המשטרה עד היום לא סייעה בידי בנושא הזה, ועל כן התחלנו בפעולות ומבצעים.

שלמה בניזרי: השבוע ערכנו מבצע באילת.

שלמה בניזרי: מאה וארבעה עובדים זרים נתפסו והוחזרו לארצם בצורה מכובדת ואנושית.

שלמה בניזרי: כך הצלחנו באילת, תוך יממה אחת, ליצור מאה וארבעה מקומות עבודה.

שלמה בניזרי: נתתי הנחיה לאגף האכיפה במשרדי, לפעול בדרך דומה באזור ים המלח, ערד, דימונה ומצפה רמון.

שלמה בניזרי: אנחנו עכשיו, לפי החלטת ממשלה, מקבלים את התקציב שהיה בידי המשטרה, כדי לקנות שירותים מהמשטרה, כדי שנוכל לייעל את הדבר.

אילן גילאון: אדוני, אמנם ביד אחת אתה פועל להחזרת עובדים זרים לא חוקיים למדינתם, אך בה בעת ניתנים היתרים לאלפי עובדים אחרים להיכנס לישראל.

שלמה בניזרי: כאשר נכנסתי לתפקידי, היה מצב של פגיעה קשה בענפי הבנייה בעקבות הסגר בשטחים.

שלמה בניזרי: כל הקבלנים פנו אלינן בבקשת עזרה.

שלמה בניזרי: לא יכולנו לעמוד כנגדם, ועל כן לפי החלטת ממשלה הגדלנו את המיכסה של העובדים הזרים מ- 35,000 ל-45,000.

שלמה בניזרי: בחקלאות הגדלנו את מספר העובדים הזרים מ- 18,000 ל- 22,000.

שלמה בניזרי: מספר העובדים הזרים גדל באופן המשמעותי יותר בתחום הסיעודי.

שלמה בניזרי: אי אפשר לעמוד כנגד אותן מצוקות, במיוחד עקב המדיניות שאני הובלתי אותה, שעניינה הוצאת האנשים הזקוקים לטיפול סיעודי לקהילה.

שלמה בניזרי: הרבה יותר טוב לקבל את הטיפול בבית.

שלמה בניזרי: העניין הזה גם כן יוצר בעיה לעתיד בו בתי האבות ייפגעו.

מרדכי משעני: כאשר אתה אומר 35,000 , 45,000, אתה מתכוון לעובדים חדשים, נוספים?

שלמה בניזרי: לא, אני מדבר על היתרים.

שלמה בניזרי: כל קבלן מגיש בתחילת השנה את הבקשה לפרוייקט מסוים.

שלמה בניזרי: יש קריטריונים אשר קובעים כמה עובדים זרים מגיע לו לקבל על כל מטר.

שלמה בניזרי: בנוסף להיתרים של החקלאות והבנייה, ישנם עוד 5,000 היתרים לתעשייה ו-30,000 לתחום הסיעודי.

שלמה בניזרי: המשטרה לא משתפת פעולה.

שלמה בניזרי: השר הקודם מנע מאנשיו לעזור בתחום הזה, והשר הנוכחי טען, כי אין לו זמן לטפל בזה בגלל הפיגועים.

שלמה בניזרי: בכם אנו יכולים להיעזר בעניין של הכשרה מקצועית, כך אנו מרחיבים את מיומנויותיו של אותו אדם.

שלמה בניזרי: באותה תקופה של הכשרה מקצועית, הוא מקבל משכורת מהמדינה, וזה לא נחשב לו על חשבון דמי אבטלה.

שלמה בניזרי: בסיום הקורס, אם הוא לא ימצא עבודה, המדינה תשלם לו דמי אבטלה עד שהוא ימצא עבודה.

שלמה בניזרי: ההצלחה שלנו בהכשרה מקצועית נעה בין 30% ל- 70%, תלוי בסוג העבודה ובמצב המשק באותה תקופה.

שלמה בניזרי: גם באירופה המספרים בעניין הזה זהים.

שלמה בניזרי: כל מפעל הנמצא במצוקה זמנית עונתית, כמו בתי המלון, יפנה אלינו בבקשה להכשרה מקצועית, וכך יוכל להשתקם.

שלמה בניזרי: התקציב של משרדי השנה לא גדל כלל.

שלמה בניזרי: אנחנו ביקשנו השנה תוספת של מאה וארבעה מיליון שקלים להגברת קורסי הכשרה, כדי לתת מענה לאותם אנשים מובטלים.

שלמה בניזרי: עכשיו אנו ניגש לתקציב החברתי, צמצום הפערים החברתיים.

שלמה בניזרי: משרד האוצר טוען כי משרד העבודה מתוקצב היטב.

שלמה בניזרי: השנה, תקציב שנת 2001 היה 4 מיליארד ו-260 מיליון, ובשנת 2002 הוא 4 מיליארד ו-296 מיליון.

שלמה בניזרי: לכאורה, תוספת נומינלית של 6% ותוספת ריאלית של 2.3%, אך למרות זאת אני ממשיך לטעון שמשרד העבודה והרווחה תוקצב באופן ריאלי פחות מבשנה שעברה.

שלמה בניזרי: תקציב שנת 2001 היה 4 מיליארד ו-260 מיליון, ובשנת 2002 הוא 4 מיליארד ו-296 מיליון, תוספת של 93 מיליון, אך אסור לנו לשכוח שבמהלך 2001 קיבלנו 79 מיליון.

שלמה בניזרי: הגדלת הרזרבה של המשרד גדלה מ-2.5% ל-3% תוספת של 0.5%, 20 מיליון, ותוספות שנובעות מגידול טבעי זה עוד 53 מיליון, בסך הכל התוספת המתבקשת היא 152 מיליון.

שלמה בניזרי: השינוי המצטבר במעבר מתקציב שנת 2001 לשנת 2002 הוא צמצום ריאלי של 60 מיליון, שזו שחיקה של 1.5%.

שלמה בניזרי: אני מציג בפניכם גרף, אשר מציג את תקציבי הרווחה מול הגידול המצטבר בצרכים.

שלמה בניזרי: אנו רואים, כי משנת 1998 עד שנת 2002, הגידול המצטבר בצרכים הוא 35.90%, כאשר הגידול הריאלי המצטבר בתקציב הוא 18.6%.

שלמה בניזרי: זה אומר, כי הפער הנוצר הוא של 17.3% בין הגידול הריאלי המצטבר בתקציב מול הגידול המצטבר בצרכים.

שלמה בניזרי: למעשה, חסרים היום לתקציב העבודה והרווחה 750 מיליון שקל כדי להגיע למצב בו אנו יכולים להתמודד ולספק את הצרכים שהחברה במדינת ישראל זקוקה להם.

שלמה בניזרי: אמנם אנו ביקשנו רק 408 מיליון.

שלמה בניזרי: שאלו אותי מדוע, ואני עניתי כי אנו ביקשנו את המינימום.

שלמה בניזרי: בשבוע שעבר נפגשתי עם העובדים הסוציאליים, שמעתי את המצוקות שלהם, והסברתי להם, כי תקציבי משרד הביטחון ובטחון הפנים גדלו השנה בעקבות המצב הביטחוני, אך גם תקציב משרד העבודה צריך לגדול מאותה סיבה.

דוד טל: מדוע תמיד אותן שכבות צריכות לממן את תקציבי הביטחון?

דוד טל: מדוע שלא ייקחו מיסים מהמאיון העליון?

שלמה בניזרי: גם הצרכים שלנו גדלים בעקבות המצב הביטחוני.

שלמה בניזרי: אנו צריכים יותר עובדים סוציאליים.

שלמה בניזרי: בשנה שעברה תוקצבנו במאתיים עובדים סוציאליים נוספים, כאשר אנו זקוקים לעוד שבע מאות עובדים סוציאליים השנה.

אילן גילאון: מדוע במסגרת פיתוח התשתיות, לא מדברים על שבע מאות מקומות עבודה שניתן ליצור?

אילן גילאון: זו ממש תשתית.

שלמה בניזרי: אנחנו נמצאים עכשיו בשבוע אלימות נגד נשים.

שלמה בניזרי: המשרד מקצה 13 מקלטים, 130 מיטות לנשים, 260 מיטות לילדים.

שלמה בניזרי: לכל אישה שרוצה להגיע למקלט, יש מקום.

שלמה בניזרי: אנחנו רוצים לבנות עוד שני מקלטים ייחודיים.

שלמה בניזרי: אחד לנשים במגזר הדתי, ואחת לנשים עם בעיות נפשיות.

שלמה בניזרי: בשנת 1998 הוצא דו"ח של הוועדה הבין-משרדית למניעת אלימות בראשותו של המנכ"ל הקודם, בן שלום, הממליץ על מלחמה נגד האלימות כלפי נשים.

שלמה בניזרי: לשם כך צריך 90 מיליון שקלים.

שלמה בניזרי: שר האוצר אישר את הסכום הזה, אך בפועל המשרד קיבל בשנת 1999 12.5 מיליון, ומאז הוקמה הממשלה הזו, קיבלנו הסכמה לעוד 25 מיליון.

שלמה בניזרי: בפועל קיבלנו רק 12.5 מיליון.

שלמה בניזרי: לקראת השנה הבאה, נזדקק לעזרתכם.

שלמה בניזרי: אחרי בדיקה ודיונים התברר לנו שאנחנו אמורים לקבל רק 18 מיליון.

שלמה בניזרי: כדי להמשיך פעילות שנה שלמה, אנו זקוקים ל-25 מיליון.

שלמה בניזרי: אם נקבל פחות, אנו נפחית את הפעילות שלנו בתחום האלימות נגד נשים.

שלמה בניזרי: אם תעזרו לנו לקבל את ה-25 מיליון, ייצא כי בנוסף ל-12.5 מיליון נקבל 37.5 מיליון מתוך ה-90 מיליון.

שלמה בניזרי: אנו זקוקים ל-60 מיליון הנוספים כדי להקים מקלטים ייחודיים, טיפול בנשים בקהילה, פקידי סעד לסדרי דין, מרכזים למניעת אלימות במשפחה, עובדי סעד בתחנות משטרה, מרכזי סיוע לנפגעות תקיפה מינית, ועדות מחוזיות, מרכזי קשר, תכניות למשרד החינוך, תכניות הכשרה למשרדי ממשלה, ילדי נשים במקלטים, טיפול בנערות במצוקה, ועוד.

שלמה בניזרי: משרד האוצר מתעלם מההחלטות של שר האוצר הקודם.

שלמה בניזרי: בתחום של הביטוח הלאומי, יש לנו שתי גזרות.

שלמה בניזרי: לגבי גזרה אחת יש כמעט קונצנזוס, והיא קיצוץ קצבת הילדים.

שלמה בניזרי: לפני חצי שנה חוקק חוק, הקובע תוספת אחרי הילד החמישי.

שלמה בניזרי: אם ישנם שמונה ילדים במשפחה, מדובר בתוספת של אלף שקלים לערך.

שלמה בניזרי: התוספת הזו מיועדת לכלכלה שהמשפחה זקוקה לה.

שלמה בניזרי: כולם יוצאים בקריאה, כי ניתן לחסוך למדינה 470 מיליון שקל.

שלמה בניזרי: אם כך ניתן לחסוך גם שני מיליארד כאשר ניקח מנכים מעוורים.

שלמה בניזרי: בקשתי ממנכ"ל הביטוח הלאומי, לבדוק את היקף הפגיעה אם הסעיף הזה יבוטל.

שלמה בניזרי: התוצאה של זה תהיה תוספת של 50 אלף ילדים נוספים במעגל העוני,ו-8,000 משפחות נוספות ייכנסו למעגל העוני.

שלמה בניזרי: בשנת 1975 היתה ועדת בן שחר, ומאז ועד היום קצבאות של הביטוח הלאומי נשחקו ב- 50%.

שלמה בניזרי: גם אם ניקח את סעיף הקצבאות הנוסף שהוכנס, עדיין לא הגענו לפגיעה הגדולה, כיוון שקצבאות הילדים מעודכנות אחת לשנה על פי המדד, ואילו שאר הקצבאות מעודכנות לפי השכר הממוצע במשק.

שלמה בניזרי: מדוע ישנה כאן צרות עין?

שלמה בניזרי: האם זה כיוון שמדובר על חרדים וערבים?

שלמה בניזרי: אני מסתובב ורואה מקרוב את הקשיים של אותן משפחות.

שלמה בניזרי: ביקרתי בבתי תמחוי בתל אביב ובבני ברק, ושם ראיתי אנשים שאם הם לא יקבלו אוכל ומעט חום, לא יהיה להם לאן ללכת.

לאה ליברמן: בשביל זה ישנה מדינה ולא ארגונים פרטיים.

שלמה בניזרי: המדינה לא מסוגלת לתת את הכל.

שלמה בניזרי: אפילו בתאילנד מחלקים אוכל בחסד.

שלמה בניזרי: לאתה נישה שהמדינה לא יכולה להיכנס, נכנסים הארגונים הוולונטריים, אך לא ניתן שהארגונים האלו יקרסו.

שלמה בניזרי: אני ביקשתי מהאוצר תקציב של סך הכל 2, 3 מיליון שקלים כדי לסייע לאותם בתי תמחוי.

שלמה בניזרי: אני הצלחתי לסדר את הקריטריונים ממשרד המשפטים, אך אני זקוק לאישור של משרד האוצר.

שלמה בניזרי: אמרתי להם שלא יוסיפו כסף, אלא יתנו לי לעשות העברה בתוך המשרד.

שלמה בניזרי: הם אמרו לי שהביטוח הלאומי ידאג להם.

שלמה בניזרי: אנחנו צריכים להתנגד לקיצוץ הזה של הביטוח הלאומי.

שלמה בניזרי: פנו אלינו בדרישה של קיצוץ נוסף, קיצוץ של 300 מיליון שקלים בתקציב הביטוח הלאומי, בכל הנכויות שיש לנו במשרד.

שלמה בניזרי: כפי שאמרתי, אנחנו בחיסרון של 60 מיליון שקל בתקציב הריאלי של המשרד.

שלמה בניזרי: עכשיו רוצים לפגוע לנו בעוד 800 מיליון שקל בתקציבי הביטוח הלאומי.

שלמה בניזרי: לגבי השביתה של עובדי משרד העבודה והרווחה, אני חושב כי זה ממש ביזיון.

שלמה בניזרי: הממשלה התערבה מיד בשביתת המכס ובשביתת הנמלים, כיוון שזה נוגע לקופת המדינה.

שלמה בניזרי: אני לא רציתי להיות שובר שביתה, כיוון שאני אוחז בשני תפקידים, אני גם שר העבודה שצריך לעזור לעובדים, ואני גם שר הרווחה שצריך לעזור לחלשים.

שלמה בניזרי: אני חושב כי הדרישות של עובדי משרד העבודה והרווחה צודקות, כיוון שמשכורתם היא הנמוכה ביותר במערכת הממשלתית.

שלמה בניזרי: חלק גדול מן העובדים של המשרד מקבלים השלמת הכנסה.

שלמה בניזרי: חלק מהטענות של עובדי המשרד הן לטובתם של החוסים.

שלמה בניזרי: בשבוע שעבר כינסתי את כולם במשרדי, ומיד משרד האוצר הודיע, כי בערב יש מפגש.

שלמה בניזרי: הגענו להבנות כי השביתה מסתיימת.

שלמה בניזרי: היום עדיין לא קיבלנו את תשובתה של הנציבות, לא קיבלנו את תשובתו של הממונה על השכר.

שלמה בניזרי: חברי הוועדה, אני אשמח על כל סיוע שתוכלו להעניק למשרדי, כיוון שהמצוקות הן רבות.

שלמה בניזרי: אני חייב לציין את ועד העובדים ואת ההסתדרות אשר שחררו את הכספים למוסדות הקשים ביותר, כמו משפחות אומנה.

שלמה בניזרי: בשבוע שעבר ישבה אצלי ראש הענף למפגר ואמרה לי, כי אם תוך כמה ימים הכספים לא יתקבלו, ילדים יישלחו הביתה.

שלמה בניזרי: המשמעות של זה היא שיצטרכו לשלם שכר דירה, ואותם מוסדות יהיו בחריגה גדולה.

שלמה בניזרי: הבקשות שאנחנו הפנינו לממשלה הן: צמצום האבטלה ותגבור קורסים - 104 מיליון, ילדים ונוער בסיכון ואלימות במשפחה - 40 מיליון, מכסות לטיפול במפגרים - 25 מיליון, טיפול בעבריינות והתמכרות, מחסור בעובדים סיעודיים, תגבור שירותי ביטחון במוסדות רווחה, חוקים הנושא עבודה ורווחה, שכדי לממן אותם אנו זקוקים ל- 70 מיליון שקלים.

דוד טל: האם אתה אומר שהממשלה היא עבריינית, והיא לא מקיימת את שלטון החוק?

שלמה בניזרי: משרד העבודה נחשב פעמים רבות לעבריין, כיוון שאנחנו צריכים על פי פסקי דין, להכניס ילדים למוסדות כמו צופייה, ואנחנו לא עושים זאת, הם נשארים בחוץ, כיוון שאין מספיק מקומות.

דוד טל: אדוני השר, אני מתחייב כי כל הבקשות של משרד האוצר שיגיעו לכאן כדי להוציא מגזרים מהנציבות באופן פרטי ואישי, לא יתקבלו, אם אני לא אראה כל התקדמות מצד האוצר בנושא של הנכים.

דוד טל: אני מצר על כך שהממונה על השכר, יובל רכלבסקי, וגם הנציבות, דורסים ברגל גסה זכויות אלמנטריות של אנשים הזקוקים להן.

דוד טל: הם לא היו עושים זאת לעשירי המדינה, כיוון שהם יודעים שלהם ישנה היכולת להשפיע על שרים, ראש הממשלה ושר האוצר, כדי לשנות החלטות כאלה.

דוד טל: בסופו של דבר מי שמשלם את המחיר הן אותן שכבות חלשות.

חוסניה ג'בארה: כבוד השר, אני מברכת על החלטתך להשתתף בוועדה כזו חשובה.

חוסניה ג'בארה: אני חושבת שזה חשוב שאתה תשמע ותשמיע את המצוקות.

חוסניה ג'בארה: אנחנו מתייצבים לצידך במאבק שלך נגד קיצוץ במשרדך.

חוסניה ג'בארה: אני רוצה לומר כמה דברים על האוכלוסייה הערבית.

חוסניה ג'בארה: 42% מהמשפחות הערביות חיות מתחת לקו העוני.

חוסניה ג'בארה: כל ילד שני הוא עני.

חוסניה ג'בארה: אחוז האבטלה הממוצע במגזר הערבי הוא 15% לערך.

חוסניה ג'בארה: יש 28 ישובים שהם מוכי אבטלה, מתוכם 24 ישובים הם ישובים במגזר הערבי.

חוסניה ג'בארה: 47% מהמגזר הערבי הם ילדים ונשים שהם הסובלים העיקריים מהנושא הזה.

חוסניה ג'בארה: לפני שבועיים דנו בנושא של אבטלת נשים ערביות, וגילינו כי 80% מהנשים הערביות הן מובטלות ללא רצונן.

חוסניה ג'בארה: האוכלוסייה הערבית מהווה 20% מכלל האוכלוסייה בישראל, ומקבלת רק 10% מתקציב משרד העבודה והרווחה.

חוסניה ג'בארה: מתוך 200 תקנים שקיבל המשרד לאחרונה, המגזר הערבי קיבל רק תקן אחד.

אתי פרץ: המגזר הערבי קיבל 8-12.

חוסניה ג'בארה: משרד העבודה מחלק תקציב תמיכה ל-330 גופים.

חוסניה ג'בארה: במגזר הערבי רק 3 גופים זוכים לתקציב הזה.

חוסניה ג'בארה: כלומר, מתוך 70 מיליון שקל, אחוז אחד מגיע למיגזר הערבי.

חוסניה ג'בארה: לדעתי, כבוד השר צריך לחלק את התקציב לפי אחוז האוכלוסייה, כלומר, כ-20% למגזר הערבי.

שלמה בניזרי: האם את חושבת, כי המשרד שלי מחלק את התקציב לפי מגזרים?

שלמה בניזרי: חוסניה ג'בארה: אני רוצה שיחלק את זה לפי המצב הסוציו-אקונומי הקשה.

מרדכי משעני: אני רוצה לברך את השר על שיתוף הפעולה בכל הנושאים בתחום החברה והרווחה.

מרדכי משעני: בנושא של קצבאות הילדים, אנחנו נעשה את הכל כדי שלא יפגעו בחוק הזה.

מרדכי משעני: אני רוצה לומר, כי ישנם גם כמה סעיפים בחוק ההסדרים, כמו חוק פעוטות בסיכון, אשר עומדים בפני סיכון דחייה.

מרדכי משעני: אנחנו נפעל כי החוקים האלו לא יידרסו.

מרדכי משעני: בנושא של הנכים, אני חושב להציע חקיקה.

מרדכי משעני: בני גונן: כבודו הוא שר בממשלת ישראל, אתה אומר שאתה עוסק בתיווך ולא בעבודה.

מרדכי משעני: אז מי אחראי במדינה הזו שתהיה עבודה?

מרדכי משעני: בשבילי אתה הממשלה.

מרדכי משעני: למי שמשלה את עצמו שיעשה עסקת חבילה ויגרום לשכירים עוד בעיה, בזמן שהם מקבלים הסכמי עבודה לא גמורים, ובאותו הזמן נותנים למעסיקים 3.5 מיליארד שקל, אני אומר, תנו להם רק 2 מיליארד.

מרדכי משעני: כבוד השר, מפחידה אותי המסקנה שלך לגבי האבטלה.

מרדכי משעני: היום במדינת ישראל אדם בן ארבעים נחשב זקן למציאת עבודה.

מרדכי משעני: מסורבי עבודה הם אחוז קטן, אני לא חושב ששם הבעיה.

מרדכי משעני: לדעתי, צריך להחליט, כי נותנים לעובד זר את אותם התנאים כמו לעובד ישראלי, ואז תראו כי מספר העובדים הזרים במדינת ישראל יוקטן.

שלמה בניזרי: אם נטיל מס גולגולת, 2,000 דולר על כל עובד זר, הכדאיות להעסיק אותו תפחת.

דוד טל: אני מוכן לנהל משא ומתן עם האוצר, אם הוא יבוא לקראתנו בנושא של הנכים.

אתי פרץ: לפני הכל, אני רוצה להוסיף הערה לגבי מס גולגולת.

אתי פרץ: מס גולגולת לא יעבוד.

אתי פרץ: זה תמיד יתגלגל בסוף לעברם של העובדים.

אתי פרץ: אני חושבת שאם נקבע, כי החזקת עובד זר באופן לא חוקי זו עבירה פלילית אשר בצידה ענישה פלילית, וכן נשווה את זכויות העובדים הזרים לזכויות העובדים הישראלים, הבעיה תפטר.

אתי פרץ: כבוד השר, אני רוצה דרכך להעביר לראש הממשלה מסר.

אתי פרץ: מקלט לנשים מוכות הוא ברירת מחדל של חברה.

אתי פרץ: בעניין של האבטלה, אנחנו חולקים באיזון שבין הטיפול במובטלים לבין הטיפול באבטלה.

אתי פרץ: אנחנו מחכים לדיון העקרוני שהובטח לנו על תוכנית הבטחת הכנסה והבטחת תעסוקה.

שלמה בניזרי: אנחנו חשבנו תחילה לאמץ את מסקנות ועדת תמיר, אך בסופו של דבר, כאשר באנו לאשר זאת אצל שר האוצר, התברר כי הוא כלל לא רוצה בכך.

שלמה בניזרי: אתמול שוחחתי איתו גם על הנושא הזה.

שלמה בניזרי: אמרתי לו שלא ניתן לפגוע במובטל אחרי שנתיים שהוא מקבל תוספת מסוימת.

שלמה בניזרי: הוא אמר כי הוא לא ייפגע, והוא יקבל.

שלמה בניזרי: אמרתי לו שננסה את דו"ח תמיר, ואם המובטלים לא ירצו להשתלב במעגל העבודה אחרי שהכשרנו אותם ועזרנו להם להשתלב, נדבר.

שלמה בניזרי: לאחר שאמרתי לו את הדברים האלו, הוא הסכים לקחת את זה בחשבון, לאחר דיון שייעשה בקרוב.

שלמה בניזרי: הדבר לא ייעשה בכפייה.

אתי פרץ: כבוד היו"ר, תבדוק בזכוכית מגדלת את מה שטמון בהצעת החוק הנוכחית, ותראה איך שתלו חלק מההצעות שם.

אתי פרץ: אם המדינה רוצה לנהוג ביושר, היא צריכה לקיים על הנושא דיון ציבורי.

אתי פרץ: לא יכול להיות שתהיה הצעה היוצרת שינוי בכל כללי המשחק של זכאות, שחלקה היא ביטוח שאזרח משלם, במכתב.

אתי פרץ: אני רוצה להתייחס גם למגזר הערבי.

אתי פרץ: כיהודיה דתית ציונית, אני מלאת בושה שאלו הם כללי המשחק של המדיניות החברתית במדינת ישראל.

אתי פרץ: אין מחלוקת כי הפער הוא גדול.

אתי פרץ: התגבור הוא לא רק תשתיות פיזיות, הוא חייב להיות גם תשתיות חברתיות.

אתי פרץ: לגבי הנושא של העובדים הסוציאליים, אנחנו מתריעים, כי כל ההצהרות האחרונות שבהן התקציב הנוכחי הוא תקציב חברתי של שר האוצר, הן גניבת דעת.

אתי פרץ: כאשר המייצג של התקציב הוא תשלומי העברה, בהם יש המון מטלות על העובדים הסוציאליים, שהפכו לממצא סטטיסטי, אין טיפול מקצועי.

מתי גרינברג: אני רוצה לציין את ההערכה של עובדי משרד העבודה והרווחה כלפי השר, שלא נתן יד לשבירת העיצומים שלנו במסגרת של תביעות תנאי שכר טובים יותר, וכן תביעות להיטיב עם החוסים.

מתי גרינברג: אנחנו ניהלנו משא ומתן ארוך במהלך הימים האחרונים, והתעקשנו לקיים את מה שנאמר בהסכם שנחתם בשנת 1998, כי יהיה חוסה אחד לשמונה במקום חוסה אחד לשניים-עשר.

מתי גרינברג: משרד האוצר הפנה את זה לתקציב של השר.

מתי גרינברג: אני מבקשת לחשוב גם על הנושא הזה, כדי שנוכל לקבל את חלקנו ולכבד את ההסכם שנחתם.

מתי גרינברג: הערב אנחנו מתאספים לדיון נוסף עם האוצר, ואני מבקשת מכל מי שיכול לתת את העזרה כדי לסיים את העיצומים האלה.

חסן ג'עפר: בינואר השנה הוכנה תוכנית במשרד העבודה, בה נכתב כי יועברו תקציבים לאוכלוסייה הערבית.

חסן ג'עפר: התכנית הזו נגנזה.

חסן ג'עפר: קל להגיד כי התקציב לא מחולק לפי מגזרים, אך העובדות בשטח הן אחרות.

חסן ג'עפר: שיעור המובטלים הגדול ביותר הוא אצל נשים ערביות.

חסן ג'עפר: כאשר המשרד מקבל תוספת של 200 תקנים, נותנים 11-8 לאוכלוסייה הערבית ומתגאים בכך.

שלמה בניזרי: אני חייב לומר, כי יש כאן עיוות של המציאות.

שלמה בניזרי: ישנן ערים מעורבות כמו עכו, חיפה, ירושלים, בהן אין את החלוקה הזו.

שלמה בניזרי: החלוקה שווה בין היהודים לערביים.

חסן ג'עפר: המשרד לא עושה דבר כדי להוציא את המגזר הערבי מהמצוקה.

חסן ג'עפר: אתם אומרים כי אין תקציב, אך אנו רואים כי ישנה עדיפות לאומית לישובים יהודיים.

חסן ג'עפר: אני מבקש שיהיה שינוי, ואזורי העוני יקבלו עדיפות לאומית.

חיים פוזנר: היתה תוכנית של הממשלה, אשר כללה 4 מיליארד שקל שיוקצו למגזר הערבי.

חיים פוזנר: אנחנו הגשנו תוכנית למשרד ראש הממשלה, והם הגישו לראשי הרשויות המקומיות את התוכנית.

חיים פוזנר: הם קיימו דו-שיח ביניהם והחליטו להקצות את התקציב לתשתיות וחינוך בלבד.

חיים פוזנר: אף אחד לא ביקש שירותי רווחה, על כן קיבלנו 0 תקציב, וזו התוכנית שהגשנו כדי לקבל את הרווח מתוך ה-4 מיליארד.

מנחם וגשל: אני רוצה להתייחס לנושא של מקלטים לנשים מוכות במגזר הערבי.

מנחם וגשל: אין היום מצב שאישה מוכה הן במגזר הערבי והן במגזר היהודי שזקוקה להגנה במקלט, לא מקבלת.

מנחם וגשל: במגזר הערבי יש תקציב לשני מקלטים.

מנחם וגשל: מקלט אחד פועל.

מנחם וגשל: לגבי המקלט השני פרסמנו מכרז, ואף גוף לא היה יכול לגשת.

מנחם וגשל: חברת הכנסת חוסניה ג'בארה, שהיתה שותפה להשגת התקציב למקלטים, יודעת שכרגע כאשר עלה מספרם של המקלטים מ-75% ל-100%, הסבירות היא שבמכרז שאנו עומדים לפרסם כרגע, יהיו יותר מציעים לגבי המגזר הערבי.

מנחם וגשל: יותר מפעם אחת נדרשתי על ידי ארגון נדלה לתת תשובה לשאלה של אחוז ההקצאות במגזר הערבי לעומת המגזר היהודי.

מנחם וגשל: הנתונים הם, שבכל מה שקשור למגזרים שהאגף שלי מייצג: נשים במצוקה, נערות במצוקה, ילדים בחסות, האחוז שמוקצה למגזר הערבי גבוה יותר מהפרופורציה שלו באוכלוסייה.

חוסניה ג'בארה: כלומר, אני מבינה כי כמו שמוקצה שליש משרה לעובדת סוציאלית ל-60% אלף תושבים באזור המשולש, זה גם מתקיים במגזר היהודי.

מנחם וגשל: לא דיברתי על התקנים.

פלדמן: תקציבי הרשויות המקומיות הם עניין מאוד בוער.

פלדמן: אנחנו היינו צריכים להיות שותפים בנושא הזה ב-75% לעומת ב-25%.

פלדמן: בפועל אנו שותפים בחצי, והיום בין 40% ל-50% הרשויות ממנות.

פלדמן: היום, למרות כל המצוקות והשביתה, הרשויות המקומיות חוייבו בחשבון הבנק שלהן, כאשר המשרד לא העביר את התקציב לרשויות המקומיות.

אבישי בניש: חוק התקציב וחוק ההסדרים תמיד קשורים זה בזה.

אבישי בניש: בחוק ההסדרים יש פרק של עבודה ורווחה, בו יש תחושה כי חוק הבטחת הכנסה עומד בתוך הכוונת של משרד האוצר.

אבישי בניש: אחרי שנתיים, מתוך רציונל שאדם שנמצא בתוך המערכת הזו, בזבז את כל החסכונות שלו ומכר את כל הנכסים וצריך תמיכה יותר גדולה מהמדינה, לא מקבל זאת.

אבישי בניש: השאיפה היא שזה יגיע לדיון בוועדה הזו, וזה יבוטל.

אבישי בניש: ישנן גם סנקציות עונשיות נגד המובטלים.

אבישי בניש: מי שלא הספיק להביא טופס בזמן, הקיצבה שלו תקוצץ ב- 25% באופן מנדטורי.

אבישי בניש: דבר נוסף, המוקד הוא לא תמיד נכון.

אבישי בניש: אין שום טיפול.

אבישי בניש: מדברים על מצב חירום כלכלי, אך אין שום טיפול והתייחסות לנושא הזה כמצב חירום.

שלמה בניזרי: אני וחבריי התנגדנו לפגיעה בתוספת שמקבל מובטל לאחר שנתיים.

עופר חוגי: האוצר חזק על חלשים.

עופר חוגי: אם לא נתאחד ביחד, ונעזור מבחינה חברתית לאוכלוסייה המובטלת, אנו נגיע למצב לא טוב בכל המישורים.

עופר חוגי: המדינה תגיע למצב של חוסר שליטה.

עופר חוגי: מדיניות האוצר היא לחזק את העשירים ולהחליש את החלשים.

עופר חוגי: כל המשרדים, כולל משרד ראש הממשלה, קיבלו תקציב מוגדל יותר.

עופר חוגי: תקציב משרד המשפטים גדל מ-1999 עד 2000 ב-800 מיליון שקל.

עופר חוגי: המדינה בשלוש שנים האחרונות משקיעה רק במפעלי היי-טק, שכמעט 50% מהם נסגרו.

עופר חוגי: כל הכסף שהמדינה השקיעה נעלם.

עופר חוגי: במקום שישקיעו בתעשייה המסורתית, ויעזרו למפעלים שזקוקים רק להלוואות גישור, המדינה משקיעה בחברות היי-טק שנסגרות אחרי שנתיים.

עופר חוגי: במשרד התרבות, המדינה השקיעה עוד 100 מיליון שקל.

עופר חוגי: המדינה מעבירה כל שנה 70 מיליון שקל לחוק הקולנוע.

עופר חוגי: אני לא אומר שלא צריך קולנוע, אך אם מעמידים את זה מול בעיית המובטלים, הבעיות החברתיות, בעיית הנכים, ההשקעה היא לא נכונה.

אילן גילאון: במדינת ישראל, אין מדיניות חברתית נכונה.

אילן גילאון: לכן אנו מגיעים לדיון על התקציב עם חילוקי דיעות, במקום לדבר פעם אחת ולתמיד על המנגנון היציב של הדברים.

אילן גילאון: בפרוייקט כביש חוצה ישראלי אין עובד ישראלי אחד.

אילן גילאון: חה"כ חוגי אמר נכון, את מי אנו משרתים בטעות?

אילן גילאון: כבוד השר, אני מתחייב, כי אם התקציב לא ימצא חן בעיניך, אני וסיעתי נצביע נגד.

שלמה בניזרי: לגבי פרוייקט כביש חוצה ישראל, ישנה החלטה שלי ושל האוצר, מה-1 בינואר, שכל חוזה של עבודה ממשלתית יבוצע רק על ידי עבודה ישראלית.

שלמה בניזרי: אני בדקתי את נושא ההפליה, וראיתי שיש שוויוניות בנושא של תקציבי הרווחה ברוב התחומים.

שלמה בניזרי: ישנה ועדה שדנה בימים אלו על שיפור הקריטריונים לחלוקת כוח אדם ותקציבים.

שלמה בניזרי: מבחינת הביטוח הלאומי, אף אחד לא יכול להגיד שישנה אפליה.

שלמה בניזרי: מבחינת הכשרה מקצועית, אני חושב שזה בסדר.

חסן ג'עפר: ישנה בעיה עם הנשים בנגב.

שלמה בניזרי: תפנה אלי בצורה מסודרת, ואנו נדאג לטפל בזה.

שלמה בניזרי: אי אפשר לסגור את כל הפערים בבת אחת, אך ההנחיה והמדיניות היא לטפל בכולם בצורה השוויונית ביותר.

שלמה בניזרי: אני שלחתי צוות עובדים ממשרדי לנגב, והם הכינו תוכנית להכשרה מקצועית.

דוד טל: אני רוצה לסכם ולומר, כי אנו קוראים לאוצר לסייע ברביזיה בתקציב המדינה, לתקצב נושאים חברתיים כמו אלימות במשפחה, תקצוב נכים אוטיסטיים, כדי לקיים חברה מתוקנת.

דוד טל: אנו קוראים לנציבות ולאוצר, להיכנס לאלתר למשא ומתן ולהפסיק את השביתה במשרד העבודה.

דוד טל: תודה רבה, הישיבה נעולה.